b"\n_START_ARTICLE_\nPicanyol\n_START_SECTION_\nBiografia\n_START_PARAGRAPH_\nDurant les d\xc3\xa8cades dels anys seixanta i setanta del segle passat, l'ag\xc3\xa8ncia de c\xc3\xb2mics de Barcelona S.I. Artists, dirigida per Josep Toutain, va donar un impuls a molts professionals del c\xc3\xb2mic i la il\xc2\xb7lustraci\xc3\xb3 del pa\xc3\xads. Un d'aquests joves va ser en Picanyol. Despr\xc3\xa9s d'alguns anys d'intentar, sense \xc3\xa8xit, publicar c\xc3\xb2mics de l'Oest i c\xc3\xb2mic d'aventures en un estil de dibuix realista, va trobar en el dibuix humor\xc3\xadstic la via que li permetria de realitzar un treball genu\xc3\xad i personal. Els seus primers treballs com a professional van ser acudits (\xe2\x80\x9ccartoons\xe2\x80\x9d)._NEWLINE_A finals dels anys seixanta va comen\xc3\xa7ar a col\xc2\xb7laborar en revistes del pa\xc3\xads, com Mata Ratos, o L'Infantil (coneguda m\xc3\xa9s endavant com a Tretzevents). Aquesta \xc3\xbaltima revista li va donar bones oportunitats d'experimentaci\xc3\xb3 i aprenentatge permetent-li canvis d'estil i de personatges, tractar la il\xc2\xb7lustraci\xc3\xb3, els passatemps, diversos estils de c\xc3\xb2mic, etc._NEWLINE_Amb el temps, Picanyol, va arribar a col\xc2\xb7laborar en nombroses revistes i peri\xc3\xb2dics, i fins i tot en la televisi\xc3\xb3 (TVE2, circuit catal\xc3\xa0, 1983-1986). En 1981 va comen\xc3\xa7ar a publicar dins la revista setmanal Lecturas. Entre 1982-1984 va ser l'autor \xc3\xbanic de la revista Mussol, que editava Norma Editorial. Aquesta revista, completament dedicada als entreteniments, va tenir continu\xc3\xaftat en els quaderns Picajocs, de Barcanova (1991), i en les col\xc2\xb7leccions _NEWLINE_La Rata S\xc3\xa0via (1a ed., 1996), L'aligot savi (1a ed., 2000) i El gripau saberut (1a ed., 2003-2004) de l'Editorial Galera. Aquestes \xc3\xbaltimes col\xc2\xb7leccions les est\xc3\xa0 reeditatant Edicions del Pirata el mar\xc3\xa7 de 2019 amb el nom Mem\xc3\xb2ria d'Elefant. Actualment hi ha publicats:_NEWLINE_1- Mem\xc3\xb2ria d'elefant 1: quadern d'activitats per a primer de prim\xc3\xa0ria_NEWLINE_2- Mem\xc3\xb2ria d'elefant 2: quadern d'activitats per a segon de prim\xc3\xa0ria_NEWLINE_3- Mem\xc3\xb2ria d'elefant 3: quadern d'activitats per a tercer de prim\xc3\xa0ria_NEWLINE_Les seves adaptacions a c\xc3\xb2mic de contes i llegendes populars - publicades primer a Cavall Fort i posteriorment en llibre per Pag\xc3\xa8s Editors (2001) - van inspirar a Antoni Tolmos un concert amb orquestra simf\xc3\xb2nica, Music\xc3\xb2mic, amb catorze m\xc3\xbasics i tres actors._NEWLINE_Entre el 2005 i el 2006, i en un moment de crisi creativa, Picanyol es va dedicar a escriure la seva autobiografia, que va publicar amb el t\xc3\xadtol Hist\xc3\xb2ries d'una pensi\xc3\xb3, on relata les experi\xc3\xa8ncies viscudes en els anys cinquanta, quan la seva mare va obrir una pensi\xc3\xb3 a Moi\xc3\xa0._NEWLINE_En el 2010 particip\xc3\xa0 en un projecte de TV3 per a il\xc2\xb7lustrar alguns grans temes de la m\xc3\xbasica popular catalana i interpret\xc3\xa0 Puff, el drac m\xc3\xa0gic, de Falsterbo._NEWLINE_A trav\xc3\xa9s de Barcelona Multim\xc3\xa8dia ha il\xc2\xb7lustrat La B\xc3\xadblia dels nens (2011) en c\xc3\xb2mic, que s'ha tradu\xc3\xaft a diversos idiomes i s'ha editat en pa\xc3\xafsos com It\xc3\xa0lia, Estats Units, Pol\xc3\xb2nia, Fran\xc3\xa7a, Alemanya, Noruega, Brasil, Portugal, Gr\xc3\xa8cia, Cro\xc3\xa0cia, \xc3\x8dndia, Austr\xc3\xa0lia i Pa\xc3\xafsos Baixos. En breu s'editar\xc3\xa0 tamb\xc3\xa9 a Eslov\xc3\xa8nia i R\xc3\xbassia entre d'altres. _NEWLINE_Durant el 2012 va dibuixar el c\xc3\xb2mic Francesc i Clara d'Ass\xc3\xads i, tot seguit, Ignasi de Loiola i Els Salms. _NEWLINE_El 2013 va dibuixar la B\xc3\xadblia en Jocs. La primera editorial a publicar-la va ser Emmanuel de Fran\xc3\xa7a, el 2014.  _NEWLINE_I el 2015 va dibuixar Par\xc3\xa0boles de Jes\xc3\xbas i Miracles.  _NEWLINE_El 2016 se li va reeditar El gran llibre de les set difer\xc3\xa8ncies, un llibre-joc que permet buscar les set difer\xc3\xa8ncies en onze esbojarrades situacions, i que les combina amb una hist\xc3\xb2ria. _NEWLINE_El 2017 va publicar Ot el bruixot i les dites dels mesos, un llibre-joc pensat perqu\xc3\xa8 a partir de 7 anys es pugui descobrir les dites i refranys populars catalans tot jugant en jocs on apareix l'Ot el bruixot. _NEWLINE_El 2018 es va publicar una col\xc2\xb7lecci\xc3\xb3 de contes en catal\xc3\xa0 i angl\xc3\xa8s, biling\xc3\xbces, on a la p\xc3\xa0gina esquerre s'hi troba el text en catal\xc3\xa0 a la part de dalt i en angl\xc3\xa8s a sota. A la p\xc3\xa0gina dreta hi ha il\xc2\xb7lustracions. El protagonista d'aquesta col\xc2\xb7lecci\xc3\xb3 \xc3\xa9s L'Ot el bruixot. Actualment est\xc3\xa0 formada per: _NEWLINE_1- L'Ot el Bruixot i el drac / Ot the Wizard and the dragon. _NEWLINE_2- L'Ot el Bruixot i la capa m\xc3\xa0gica / Ot the Wizard and the magic cloak _NEWLINE_3- L'Ot el Bruixot llegeix un conte / Ot the Wizard reads a story"